Diari Oficial de la Generalitat Valenciana


Sumari del DOGV 7304, del 26-06-2014 (2014/5929)

ORDE 51/2014, de 20 de juny, de la Conselleria d'Educació, Cultura i Esport, per la qual es convoca la concessió de beques per a l'ampliació i el perfeccionament d'estudis audiovisuals durant els mesos d'octubre de 2013 a octubre de 2014.
----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7304

Data del DOGV
:   26-06-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/5929


Data del document
:   20-06-2014

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDE 51/2014, de 20 de juny, de la Conselleria d'Educació, Cultura i Esport, per la qual es convoca la concessió de beques per a l'ampliació i el perfeccionament d'estudis audiovisuals durant els mesos d'octubre de 2013 a octubre de 2014. [2014/5929]  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, modificat per la Llei Orgànica 1/2006, de 10 d'abril, establix en l'article 49.1.4t la competència exclusiva de la Generalitat en matèria de cultura.  
El Decret 19/2012, de 7 de desembre, del president de la Generalitat, pel qual es determina les conselleries en què s'organitza l'Administració de la Generalitat, assigna en l'article 6 a la Conselleria d'Educació, Cultura i Esport les competències en matèria de promoció cultural.  
  
Així mateix, de conformitat amb el que preveu l'article 17 del Decret 179/2012, de 14 de desembre, del Consell, pel qual s'establix l'estructura orgànica bàsica de la Presidència i de les conselleries de la Generalitat, correspon a la Secretaria Autonòmica de Cultura i Esport les funcions que li atribuïx l'article 68 de la Llei del Consell en matèria de proposta i execució de la política cultural relativa a les arts plàstiques i escèniques, així com la gestió de les ajudes en matèria cultural.  
  
A fi d'afavorir la formació i el perfeccionament de professionals en el camp audiovisual, dins de la línia de suport i foment d'esta activitat a la Comunitat Valenciana, la Conselleria d'Educació, Cultura i Esport convoca les presents ajudes amb l'objectiu de facilitar la seua assistència a cursos de perfeccionament i ampliació d'estudis en esta especialitat, en centres de reconegut prestigi, tant nacionals com internacionals, durant els mesos d'octubre de 2013 a octubre de 2014.  
  
Per tot això, d'acord amb el que disposen la Llei 38/2003, de 17 de novembre, General de Subvencions, i el seu reglament, aprovat pel Reial Decret 887/2006, de 21 de juliol; el Decret 19/2012, de 7 de desembre, del president de la Generalitat, pel qual es determinen les conselleries en què s'organitza l'Administració de la Generalitat; el Decret 179/2012, de 14 de desembre, del Consell, pel qual s'establix l'estructura orgànica bàsica de la Presidència i de les conselleries de la Generalitat, i el Decret 190/2012, de 21 de desembre, del Consell, que aprova el Reglament Orgànic i Funcional de la Conselleria d'Educació, Cultura i Esport; atenent el que disposa l'article 7.3 del Decret 132/2009, de 4 de setembre, del Consell, pel qual es regula la concessió de beques; fent ús de les facultats que em conferix l'article 47.11 del text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, i de les atribucions que em conferix l'article 28 de la Llei 5/1983, de 30 de desembre, del Consell, modificada per la Llei 12/2007, de 20 de març,  
  
  
  
ORDENE  
  
Primer  
Convocar la concessió de beques, en règim de concurrència competitiva, per a l'ampliació i el perfeccionament d'estudis audiovisuals, en centres nacionals o internacionals, durant els mesos d'octubre 2013 a octubre 2014, i aprovar les bases per les quals es regirà, així com el model de sol·licitud, que s'acompanyen.  
  
Segon  
La Llei de Pressupostos de la Generalitat per a l'exercici de 2014 conté la línia de subvenció T6425.000, inclosa en el programa 453.40 Arts Plàstiques i Escèniques», del capítol IV, destinat a l'esmentada finalitat, per un import global màxim de 5.600 euros.  
  
Així mateix este import podrà ser minorat quan en el marc de les polítiques d'estabilitat pressupostària i sostenibilitat financera s'adopten mesures de no-disponibilitat que afecten els crèdits de la línia de subvenció que el finança.  
Tercer  
En compliment del que disposen els articles 1.2, 3.4 i 7.4 del Decret 147/2007, de 7 de setembre, del Consell, la present convocatòria d'ajudes no requerix la notificació a la Comissió Europea per no reunir tots els requisits de l'article 107.1 del Tractat de Funcionament de la Unió Europea, ja que no suposa un avantatge econòmic per a una empresa ni un falsejament de la competència, ni afecta els intercanvis comercials entre estats membres.  
  
Quart  
Segons el que establix el Decret 198/2004, d'1 d'octubre, del Consell, pel qual s'adequa la composició de la Comissió Delegada del Consell per a Assumptes Econòmics i es regula el seu funcionament, i el Decret 80/2011, d'1 de juliol, del Consell, pel qual es modifica la denominació i composició de l'esmentada comissió, esta convocatòria no requerix el pronunciament de l'ara denominada Comissió Delegada del Consell d'Hisenda i Pressupostos, ja que no té una especial incidència pressupostària i econòmica.  
  
Quint  
La present orde produirà efectes a partir de l'endemà de la seua publicació en el Diari Oficial de la Comunitat Valenciana.  
  
De conformitat amb el que establixen els articles 107, 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, Reguladora de la Jurisdicció Contenciosa Administrativa, contra el present acte, que posa fi a la via administrativa, es podrà interposar un recurs potestatiu de reposició o plantejar directament un recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant de l'òrgan que dicta el present acte, en el termini d'un mes a comptar de l'endemà de la publicació de la present orde.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana, en el termini dos mesos comptats a partir de l'endemà de la publicació de la present orde, o a partir de l'endemà del dia en què es notifique la resolució expressa del recurs de reposició o en què este haja d'entendre's presumptament desestimat.  
  
València, 20 de juny de 2014  
  
La consellera d'Educació, Cultura i Esport,  
MARÍA JOSÉ CATALÁ VERDET  
  
  
  
ANNEX I  
Bases per a la concessió de beques per a l'assistència a cursos d'ampliació i perfeccionament d'estudis audiovisuals durant els mesos d'octubre de 2013 a octubre de 2014  
  
Primera. Objecte  
La concessió d'estes beques té per objecte facilitar l'assistència a cursos de formació i perfeccionament de professionals en el camp audiovisual durant els mesos d'octubre de 2013 a octubre de 2014, en les condicions i casos previstos en la present convocatòria.  
  
Segona. Beneficiaris  
Podran sol·licitar estes beques les persones espanyoles o nacionals d'un estat membre de la Unió Europea que presenten un projecte d'estudis que siga d'especial interés en el camp audiovisual en l'àmbit competencial de la Generalitat.  
Queden exclosos d'estes ajudes tots aquells projectes que consistisquen en la realització de cursos universitaris destinats a l'obtenció d'un grau, màster, llicenciatura o títol de doctorat.  
  
Tercera. Nombre, dotació i característiques d'estes beques  
Es concediran un màxim de 12 beques destinades a la realització de cursos audiovisuals de formació i perfeccionament en centres d'estudi de reconegut prestigi, tant nacionals com internacionals, per un import màxim de 5.600 euros de la línia de subvenció T6425000, del programa 453.40 Arts Plàstiques i Escèniques.  
S'establixen les limitacions següents:  
- No es podrà concedir més d'una ajuda per sol·licitant.  
- L'import de la beca no podrà ser superior, en cap cas, al cost de la matrícula del curs que es pretén realitzar.  
- Caldrà aconseguir un mínim de deu punts en la valoració de la sol·licitud, de conformitat amb el que assenyala l'apartat 2 de la base sexta, per a poder ser proposat per a obtindre estes ajudes.  
- Els cursos que opten a estes beques hauran de finalitzar necessàriament dins de l'any 2014, i seran desestimats en cas contrari.  
- L'import de les ajudes concedides per a cursar estudis de perfeccionament en un mateix centre d'estudis no podrà superar en cap cas el 30 % del pressupost global convocat.  
  
Quarta. Presentació de sol·licituds  
1. El termini de presentació de les sol·licituds serà de vint dies hàbils a comptar de l'endemà de la publicació d'esta orde en el Diari Oficial de la Comunitat Valenciana.  
2. Les sol·licituds, dirigides a la Conselleria d'Educació, Cultura i Esport, podran presentar-se en la seu de la Conselleria d'Educació, Cultura i Esport (av. de Campanar, 32, 46283 València), i en les direccions territorials d'Educació, Cultura i Esport d'Alacant (c. Carratalà, 47, 03651 Alacant), Castelló de la Plana (av. del Mar, 23, 12772 Castelló de la Plana) i València (c/ Gregori Gea 14, 46715 València). Igualment, utilitzant qualsevol dels mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, justificant la data d'imposició de l'enviament en l'oficina de correus o presentant la sol·licitud en el registre i comunicant-ne la remissió per mitjà de fax (núm. 326 036 105) o telegrama, només als efectes organitzatius.   
  
Així mateix, els qui vullguen podran fer la presentació i el registre de la sol·licitud per mitjans electrònics i sol·licitar que les comunicacions i notificacions es practiquen per esta via. Estos tràmits tindran plena validesa, d'acord amb les condicions i requisits previstos en la Llei 11/2007, de 22 de juny, d'Accés Electrònic dels Ciutadans als Servicis Públics; en la Llei 3/2010, de 5 de maig, de la Generalitat, d'Administració Electrònica de la Comunitat Valenciana, així com en el Decret 18/2004, de 13 de febrer, del Consell, de creació del Registre Telemàtic de la Generalitat i regulació de les notificacions telemàtiques de la Generalitat. A fi de complir els requisits de seguretat establits, la designació de l'adreça o bústia de correu electrònic, a l'efecte de la pràctica de notificacions a l'interessat, haurà de correspondre amb la proporcionada per la Generalitat amb domini ?cv.gva.es?.  
  
Per a sol·licitar este tipus d'ajudes per via telemàtica es requerirà certificat de firma electrònica de ciutadà, emés per l'Institut Valencià de Finances ?http://www.accv.es/ciudadanos/?.  
La tramitació telemàtica es pot realitzar a través del PROP en la URL següent:  
?http://www.gva.es/portal/page/portal/inicio/procedimientos'id\_proc=182?.  
Els documents complementaris a la sol·licitud es poden aportar de forma telemàtica. En este cas només s'acceptaran en format pdf i hauran d'estar firmats per mitjà de la plataforma de firma en línia de l'Institut Valencià de Finances ?http://www.accv.es/ciudadanos/firma-on-line-pdf/?.  
3. Les sol·licituds hauran d'omplir-se necessàriament de conformitat amb el model normalitzat de sol·licitud d'ajudes per a l'ampliació i perfeccionament d'estudis audiovisuals que s'adjunta a la present orde, i hauran d'anar acompanyades dels documents següents:  
  
a) Titulació acadèmica del sol·licitant en les matèries referides a l'objecte de l'ajuda, amb la documentació corresponent, i relació d'activitats professionals desenrotllades, acreditades documentalment.  
b) Àmplia informació sobre el curs per al qual se sol·licita l'ajuda i pressupost.  
c) Àmplia informació sobre l'escola que impartix el curs, que inclourà la relació del material de què disposa l'escola per a la docència de les pràctiques.  
d) En cas que la sol·licitud siga per a l'estranger, el sol·licitant haurà de justificar documentalment els idiomes que domina i el seu respectiu nivell de coneixement.  
e) Dades bancàries on vullga rebre l'import de l'ajuda sol·licitada en cas de ser concedida, omplint el model de domiciliació bancària que s'adjunta a la present convocatòria.  
Igualment, haurà d'omplir la declaració de subvencions, ajudes, ingressos o recursos que s'hagen sol·licitat amb el mateix fi a altres institucions i organismes i els que, si és el cas, s'hagen concedit per a la mateixa finalitat (apartat C, del model de sol·licitud).  
4. De la mateixa manera, els sol·licitants hauran d'omplir la declaració responsable (apartat E del model de sol·licitud) de no estar incurs en cap de les prohibicions per a obtindre la condició de beneficiari, especificades en el punt 2 de l'article 13 de la Llei General de Subvencions.  
5. D'acord amb el que disposa l'article 5 del Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic, en el model de sol·licitud de l'ajuda s'inclou la possibilitat que el sol·licitant autoritze expressament la Conselleria d'Educació, Cultura i Esport perquè l'Administració obtinga directament l'acreditació del compliment de les obligacions tributàries i amb la Seguretat Social, així com per a la comprovació directa de les dades d'identitat (DNI) i, si és el cas, de residència (apartat F del model de sol·licitud).  
  
No obstant això, el sol·licitant podrà denegar este consentiment i haurà d'aportar llavors la documentació següent:  
- Certificat positiu de l'Agència Estatal d'Administració Tributària que acredite que el sol·licitant es troba al corrent de les seues obligacions.  
- Certificat de la Tresoreria General de la Seguretat Social que acredite que el sol·licitant es troba al corrent en el compliment de les seues obligacions amb la Seguretat Social.  
- Certificat de les direccions territorials de la Conselleria d'Hisenda i Administració Pública que acredite que el sol·licitant no té deutes de naturalesa tributària amb la Generalitat.  
- Còpia del document nacional d'identitat.  
6. Si la sol·licitud d'iniciació no inclou totes les dades exigides o falta la documentació acreditativa, es requerirà l'interessat perquè en el termini de deu dies esmene estos defectes, amb l'advertència que en el cas de no fer-ho es considerarà que desistix de la seua petició, segons disposa l'article 71.1 de la Llei 30/1992, de 26 de novembre, prèvia resolució que haurà de ser dictada en els termes que preveu l'article 42 de la referida llei.  
7. El contingut d'informació falsa o que no es corresponga amb la realitat en la documentació aportada junt amb la sol·licitud suposarà motiu de desestimació en la resolució dictada per l'òrgan competent, i es podrà revocar la subvenció concedida en cas que ja haja sigut adjudicada. Esta conducta podrà suposar una infracció administrativa d'acord amb el que disposen els articles 52 i següents de la Llei General de Subvencions, i comportarà les corresponents sancions per mitjà de la incoació d'un expedient administratiu, segons establix l'article 67 de la llei. Amb caràcter previ, s'atorgarà audiència a l'interessat a fi de no causar-li indefensió.  
8. L'òrgan instructor podrà cridar els sol·licitants per a la realització d'entrevistes personals a fi d'aclarir la documentació presentada i sol·licitar l'aportació dels documents o la informació complementària que considere oportuna per a l'estudi de la sol·licitud.  
9. Les dades personals recollides en ocasió del procediment seran objecte de tractament automatitzat per la Conselleria d'Educació, Cultura i Esport. El tractament d'estes dades serà d'acord amb el que disposa la Llei Orgànica 15/1999, de Protecció de Dades de Caràcter Personal, i el reglament que la desplega, i els interessats podran exercir els seus drets d'acord amb això davant els òrgans de la Conselleria.  
  
  
Quinta. Instrucció del procediment de concessió de les beques. Comissió tècnica avaluadora  
1. L'òrgan competent per a l'ordenació i instrucció del procediment de concessió de les beques és el Servici de Coordinació d'Entitats Culturals i Ajudes de la Direcció General de Cultura.  
2. L'òrgan instructor, una vegada completats els expedients i realitzades les activitats d'instrucció pertinents, els traslladarà a la comissió indicada en el següent apartat.  
3. Per a l'avaluació dels projectes presentats pels sol·licitants, es constituirà una comissió tècnica avaluadora conforme preveu l'article 22 de la Llei General de Subvencions, que adaptarà el seu funcionament a les regles generals que s'apliquen als òrgans col·legiats establides en els articles 22 i següents de la Llei 30/1992, i que tindrà la composició següent:  
- Presidència: subdirector/a general d'Arts Plàstiques i Escèniques o persona en qui delegue.  
- Vicepresidència: el cap del Servici de Coordinació d'Entitats Culturals i Ajudes de la Direcció General de Cultura.  
- Vocals: dos tècnics de l'Administració, a proposta de la Direcció General de CulturArts, nomenats per l'òrgan competent.  
- Secretaria: un tècnic adscrit a la Direcció General de Cultura. Actuarà amb veu i sense vot.  
4. La comissió tècnica avaluadora, atenent les sol·licituds presentades, emetrà un informe d'avaluació d'acord amb els criteris de prioritat que s'enumeren en la base sexta, i deixarà constància en la corresponent acta dels motius de valoració de les sol·licituds, així com de la seua prelació de major a menor puntuació.  
5. En qualsevol moment del procediment es podrà instar el sol·licitant perquè formalitze qualsevol tràmit, de conformitat amb el que preveu l'article 76.2 de la Llei 30/1992, per un termini de deu dies, amb els efectes determinats en esta norma.  
6. L'òrgan instructor, a la vista dels expedients i de l'informe i la proposta de la comissió tècnica avaluadora, formularà la proposta de resolució provisional, degudament motivada, que haurà de notificar-se als interessats de manera fefaent, i la traslladarà per un termini de deu dies per a presentar al·legacions, tràmit del qual es prescindirà quan no figuren en el procediment ni siguen tinguts en compte altres fets ni altres al·legacions i proves que les adduïdes pels interessats. En este cas, la proposta de resolució formulada tindrà el caràcter de definitiva, i s'elevarà a la consellera d'Educació, Cultura i Esport, òrgan competent per a resoldre la convocatòria.  
  
Sexta. Criteris de prioritat. Puntuació mínima exigida. Determinació de la quantia de les ajudes  
1. Els criteris que es tindran en compte per a l'avaluació de les sol·licituds presentades seran els següents:  
1.1. Valoració del projecte formatiu per al qual se sol·licita l'ajuda, així com de l'escola on es vol realitzar el curs de formació, en què es consideraran els gastos de matrícula acreditats pel sol·licitant. Fins a un màxim d'11 punts.  
1.2. Titulació acadèmica oficial del sol·licitant, fins a un màxim de 3 punts. Només es valoraran aquelles titulacions que estiguen acreditades documentalment, de la manera següent:  
- Doctorat: 2 punts.  
- Llicenciatura o equivalent: 1 punt.  
- Diplomatura: 0,50 punts.  
- Tècnic superior de Formació Professional: 0,25 punts.  
1.3. Experiència professional relacionada directament amb l'objecte de la beca, fins a un màxim de 2 punts, computant-se 0,10 per cada mes complet treballat, degudament acreditat.  
1.4. Cursos de formació relacionats amb l'objecte de la beca, fins a un màxim de 4 punts.  
Es valoraran els cursos de formació i perfeccionament de duració igual o superior a 15 hores que hagen sigut cursats o impartits per l'interessat, d'acord amb l'escala següent:  
a) De 200 o més hores, 3,00 punts.  
b) De 100 o més hores, 2,00 punts.  
c) De 75 o més hores, 1,50 punts.  
d) De 50 o més hores, 1,00 punt.  
e) De 25 o més hores, 0,50 punts.  
f) De 15 o més hores, 0,20 punts.  
Els centres de formació que impartisquen els cursos a valorar han de ser organismes oficials o centres reconeguts. En cap cas es puntuaran els cursos de valencià i d'idiomes.  
2. La proposta que eleve la comissió tècnica avaluadora no podrà incloure cap projecte de perfeccionament que no haja aconseguit una puntuació mínima de 10 punts.  
3. Per a la determinació de la quantia de les beques, es tindrà en compte la puntuació total obtinguda en relació amb els criteris de prioritat anteriors i la seua ponderació.  
  
Sèptima. Resolució de la convocatòria. Terminis. Publicació  
L'òrgan instructor elevarà la proposta de resolució definitiva a la consellera d'Educació, Cultura i Esport, que resoldrà l'adjudicació i la quantia de les ajudes i disposarà que es publique en el Diari Oficial de la Comunitat Valenciana en el termini màxim de tres mesos a partir de la data de publicació de la convocatòria.  
En cas que en el termini establit no s'haja dictat la resolució, s'entendran desestimades totes les sol·licituds, sense perjuí de l'obligació de l'Administració de resoldre expressament continguda en l'article 42 de la Llei 30/1992.  
  
Octava. Obligacions dels beneficiaris. Justificació de l'ajuda  
1. Són obligacions del beneficiari:  
a) Manifestar per escrit l'acceptació de l'ajuda en un termini no superior a vint dies hàbils comptats a partir de la publicació en el Diari Oficial de la Comunitat Valenciana de la concessió de l'ajuda, segons el model d'acceptació que s'adjunta a la present convocatòria. Transcorregut este termini sense rebre l'acceptació expressa, es declararà que ha decaigut el seu dret a la subvenció concedida.  
b) Comunicar a la Conselleria d'Educació, Cultura i Esport l'obtenció de subvencions, ajudes, ingressos o recursos per a la mateixa finalitat, procedents de qualssevol altres administracions o ens públics.  
  
c) Les previstes en l'article 14 de la Llei 38/2003, de 17 de novembre, General de Subvencions.  
2. Justificació de l'ajuda:  
Haurà de presentar en la Conselleria d'Educació, Cultura i Esport a partir del moment en què finalitze el curs i, en tot cas, fins al 31 d'octubre de 2014 el model de justificació de les ajudes que acompanya la present convocatòria.  
- Certificat de les autoritats acadèmiques, professor o professors del centre o institució on es desenrotlle el curs que acredite la continuïtat i aprofitament.  
- Memòria detallada sobre el desenrotllament i la realització del curs per al qual li va ser concedida l'ajuda.  
- Acreditació del pagament de la matrícula del curs sol·licitat.  
- Declaració actualitzada sobre subvencions sol·licitades, percebudes o concedides i pendents de percepció per altres administracions o institucions públiques o privades per a la mateixa finalitat, justificant-ne documentalment la quantia, o bé declaració que la informació facilitada respecte d'això en la sol·licitud no ha patit variacions des de la data de la seua presentació.  
3. El desenrotllament de les activitats acadèmiques ha de tindre lloc durant els mesos d'octubre de 2013 a octubre de 2014 i, en tot cas, la finalització del curs haurà de tindre lloc dins del termini de justificació establit en l'apartat anterior.  
  
Novena. Pagament de les ajudes  
1. La tramitació del pagament total de les subvencions es realitzará amb la justificació prèvia per part dels beneficiaris del compliment de les obligacions establides en la base octava i després de presentar els corresponents justificants de gastos o qualsevol altre document amb validesa jurídica que permeta acreditar el compliment de l'objecte de la subvenció. S'admetran fotocòpies compulsades o confrontades per un funcionari habilitat a este efecte.  
2. L'incompliment de qualsevol dels requisits estipulats en esta convocatòria, així com la infracció provada en algun dels seus extrems, farà nul·la la concessió de l'ajuda, i obligarà al reembossament de les quantitats percebudes després de concedir audiència a l'interessat. La concurrència de qualsevol dels supòsits previstos en els articles 36 i 37 de la Llei General de Subvencions, així com l'incompliment de les obligacions establides en les bases d'esta convocatòria, serà causa de revocació de la subvenció i obligarà, si és el cas, a la devolució de les quantitats percebudes, amb els interessos de demora que siguen procedents. Qualsevol alteració unilateral, per part del beneficiari, de les condicions tingudes en compte per a la concessió de l'ajuda podrà donar lloc a la modificació, o anul·lació si és procedent, de la resolució de la concessió prèvia consulta a la comissió avaluadora corresponent.  
3. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió. L'import de les subvencions regulades en el present article en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat a desenrotllar pel beneficiari. D'acord amb l'article 12.1 del Decret 132/2009, s'exigirà també l'interés de demora corresponent des del moment del pagament de l'ajuda fins a la data en què s'acorde la procedència del reintegrament.  
  
4. Els imports econòmics que es puguen produir per l'aplicació del que s'ha indicat anteriorment es podran disposar, per mitjà d'una nova resolució de la consellera d'Educació, Cultura i Esport, per a incrementar la quantitat concedida a algun dels beneficiaris.  
5. És d'aplicació el règim sancionador establit en el títol IV de la Llei 38/2003, General de Subvencions.  
  
Deu. Normativa supletòria  
Per al que no preveu esta convocatòria, caldrà ajustar-se al que disposa la normativa bàsica aplicable en matèria de subvencions, procediment administratiu, administració electrònica i política de competència de la Unió Europea, així com al que establix el Decret 132/2009, de 4 de setembre, del Consell, pel qual es regula la concessió de beques, excepte el capítol II, que només s'aplica a les beques de pràctiques professionals.  
.